CELEX: 32016R2339
Language: da
Date: 2016-12-14 00:00:00
Title: Europa-Parlamentets og Rådets forordning (EU) 2016/2339 af 14. december 2016 om ændring af forordning (EU) nr. 952/2013 om EU-toldkodeksen, for så vidt angår varer, der midlertidigt har forladt Unionens toldområde ad sø- eller luftvejen

23.12.2016   
            
            
               DA
            
            
               Den Europæiske Unions Tidende
            
            
               L 354/32
            
         EUROPA-PARLAMENTETS OG RÅDETS FORORDNING (EU) 2016/2339
   af 14. december 2016
   om ændring af forordning (EU) nr. 952/2013 om EU-toldkodeksen, for så vidt angår varer, der midlertidigt har forladt Unionens toldområde ad sø- eller luftvejen
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   efter den almindelige lovgivningsprocedure (1), og
   ud fra følgende betragtninger:
   
               (1)
            
            
               Med henblik på at lette handelsstrømmene udelukker artikel 136 i Europa-Parlamentets og Rådets forordning (EU) nr. 952/2013 (2) anvendelsen af visse bestemmelser i nævnte forordning på varer, der midlertidigt har forladt Unionens toldområde, når de transporteres uden stop mellem to EU-havne eller -lufthavne uden for Unionens toldområde. Disse bestemmelser omhandler forpligtelsen til at indgive en summarisk indpassageangivelse, forpligtelsen til at underrette om et søgående skibs eller et luftfartøjs ankomst, forpligtelsen til at transportere varerne til et bestemt sted og frembyde dem for toldmyndighederne på det sted, hvor de losses eller omlades, og midlertidig opbevaring.
            
         
               (2)
            
            
               Som en konsekvens af denne udelukkelse findes der ikke et klart retsgrundlag for kravet om frembydelse af varer, der losses eller omlades på det sted, hvor de på ny føres ind i Unionens toldområde efter midlertidigt at have forladt det. Uden sådan frembydelse kan det være vanskeligere for toldmyndighederne at sikre tilsynet med de pågældende varer, og der er både risiko for, at importafgifter og andre afgifter ikke opkræves korrekt, og at ikkeafgiftsmæssige foranstaltninger såsom veterinær og plantesundhedsmæssig kontrol ikke anvendes korrekt.
            
         
               (3)
            
            
               Artikel 136 i forordning (EU) nr. 952/2013 bør derfor ændres for at tage hensyn til de forskellige forhold med hensyn til ikke-EU-varer og EU-varer.
            
         
               (4)
            
            
               For at sikre effektivt toldtilsyn med ikke-EU-varer bør bestemmelserne om forpligtelserne til at transportere varerne til bestemte steder, til at frembyde dem for toldmyndighederne ved losning eller omladning og til at afvente tilladelse før losning eller omladning samt bestemmelserne om midlertidig opbevaring fortsat finde anvendelse på ikke-EU-varer. Artikel 136 i forordning (EU) nr. 952/2013 bør derfor ændres, så den foreskriver, at kun reglerne om forpligtelsen til at indgive en summarisk indpassageangivelse og forpligtelsen til at underrette om et søgående skibs eller et luftfartøjs ankomst udelukkes med hensyn til ikke-EU-varer.
            
         
               (5)
            
            
               For at sikre effektivt tilsyn med EU-varer bør der i artikel 136 i forordning (EU) nr. 952/2013 skelnes mellem forholdene for EU-varer, hvis status skal fastslås i henhold til nævnte forordnings artikel 153, stk. 2, og EU-varer, der har bevaret deres status i medfør af nævnte forordnings artikel 155, stk. 2.
            
         
               (6)
            
            
               For så vidt angår EU-varer, hvis status skal fastslås i henhold til artikel 153, stk. 2, i forordning (EU) nr. 952/2013, bør kun anvendelsen af reglerne om forpligtelsen til at indgive en summarisk indpassageangivelse og forpligtelsen til at underrette om et søgående skibs eller et luftfartøjs ankomst udelukkes, således at der gives mulighed for passende toldtilsyn.
            
         
               (7)
            
            
               Reglerne i artikel 139 i forordning (EU) nr. 952/2013 om forpligtelsen til at frembyde varerne for toldmyndighederne ved losning eller omladning og forpligtelsen i nævnte forordnings artikel 140 til at afvente tilladelse før losning eller omladning af varerne bør heller ikke finde anvendelse på EU-varer, der har bevaret deres status i medfør af nævnte forordnings artikel 155, stk. 2, under hensyntagen til, at varernes status, selv hvis varerne midlertidigt har forladt Unionens toldområde, ikke er blevet ændret og ikke behøver at blive fastslået.
            
         
               (8)
            
            
               Henvisningerne i artikel 136 i forordning (EU) nr. 952/2013 til nævnte forordnings artikel 135, stk. 1, og artikel 137 bør udgå for at forpligte personer, der fører varer ind i Unionens toldområde, til at transportere dem til det sted, som anvises af toldmyndighederne, således at toldmyndighederne om nødvendigt kan kontrollere, om varerne er EU-varer eller ikke-EU-varer.
            
         
               (9)
            
            
               Henvisningen i artikel 136 i forordning (EU) nr. 952/2013 til nævnte forordnings artikel 141 bør udgå, så det står klart, at nævnte forordnings artikel 141, stk. 1, der udelukker anvendelsen af visse bestemmelser på varer transporteret under en forsendelsesprocedure, også finder anvendelse, når varerne på ny føres ind i Unionens toldområde efter midlertidigt at have forladt det direkte ad sø- eller luftvejen.
            
         
               (10)
            
            
               Henvisningen i artikel 136 i forordning (EU) nr. 952/2013 til nævnte forordnings artikel 144-149 vedrørende midlertidig opbevaring bør ligeledes udgå. Mens de regler, der er fastsat i disse artikler, ikke gælder for EU-varer, bør disse finde anvendelse på ikke-EU-varer. Med henblik herpå bør artikel 136 i forordning (EU) nr. 952/2013 ændres i overensstemmelse hermed.
            
         
               (11)
            
            
               Denne forordning bør træde i kraft hurtigst muligt for straks at sikre effektivt tilsyn med varer —
            
         VEDTAGET DENNE FORORDNING:
   Artikel 1
   Artikel 136 i forordning (EU) nr. 952/2013 affattes således:
   
      »Artikel 136
      Varer, der midlertidigt har forladt Unionens toldområde ad sø- eller luftvejen
      1.   Artikel 127-130 og 133 finder ikke anvendelse i tilfælde, hvor ikke-EU-varer føres ind i Unionens toldområde efter midlertidigt at have forladt dette område ad sø- eller luftvejen, såfremt de er blevet transporteret direkte uden stop uden for Unionens toldområde.
      2.   Artikel 127-130 og 133 finder ikke anvendelse i tilfælde, hvor EU-varer, hvis toldmæssige status som EU-varer skal fastslås i henhold til artikel 153, stk. 2, føres ind i Unionens toldområde efter midlertidigt at have forladt dette område ad sø- eller luftvejen, såfremt de er blevet transporteret direkte uden stop uden for Unionens toldområde.
      3.   Artikel 127-130 og artikel 133, 139 og 140 finder ikke anvendelse i tilfælde, hvor EU-varer, som i overensstemmelse med artikel 155, stk. 2, transporteres, uden at deres toldmæssige status ændres, føres ind i Unionens toldområde efter midlertidigt at have forladt dette område ad sø- eller luftvejen, såfremt de er blevet transporteret direkte uden stop uden for Unionens toldområde.«
   
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Strasbourg, den 14. december 2016.
      
         
            På Europa-Parlamentets vegne
         
         M. SCHULZ
         
            Formand
         
      
      
         
            På Rådets vegne
         
         I. KORČOK
         
            Formand
         
      
   
   
      (1)  Europa-Parlamentets holdning af 1.12.2016 (endnu ikke offentliggjort i EUT) og Rådets afgørelse af 8.12.2016.
   
      (2)  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).